LV Eiropas Savienības Oficiālais Vēstnesis C 81/13

Maznozīmīga grozījuma apstiprināšanas pieteikuma publikācija saskaņā ar Eiropas Parlamenta un Padomes Regulas (ES) Nr. 1151/2012 53. panta 2. punkta otro daļu

(2016/C 81/08)

Komisija ir apstiprinājusi šo maznozīmīga grozījuma apstiprināšanas pieteikumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

LAMMEFJORDSKARTOFLER

ES Nr.: DK-PGI-0205-01365 – 23.9.2015.

( ) ACVN ( X ) AĢIN ( ) GTĪ

1. Pieteikuma iesniedzēja grupa un tās likumīgās intereses

Lammefjordens Grøntsagslaug Højgårdsvej 9 4540 Fårevejle DANMARK Tālrunis: +45 59621234 E-pasts: mail@lammefjorden.dk

Lammefjordens Grøntsagslaug ir asociācija, kas reģistrējusi DK/PGI/0005/00952 “Lammefjordskartofler”

2. Dalībvalsts vai trešā valsts

Dānija

3. Produkta specifikācijas punkts, uz kuru attiecas grozījums vai grozījumi

— ☐ Produkta apraksts — ☐ Izcelsmes apliecinājums — ☐ Ražošanas metode — ☐ Saikne — ☒ Marķēšana — ☒ Cits [iepakojuma lielums]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments nav jāgroza. — ☒ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments ir jāgroza. — ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts. — ☐ Ar reģistrētu GTĪ apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

Pieteikumā ietverti divi grozījumi:

I.

Specifikācijas punkts “E. Ražošana” papildināts šādi:

“Galapatērētājam produktu Lammefjordskartofler var piedāvāt iepakojumos līdz 15 kg.”

Rezultātā grozīts vienotā dokumenta punkts “3.6. Griešanas, rīvēšanas, iepakošanas u. c. īpašie noteikumi” – tā pēdējais teikums

“Lammefjorda kartupeļi patērētājiem tiek piedāvāti 1–15 kg iepakojumā.”

lasāms šādi:

“Galapatērētājam produktu Lammefjordskartofler var piedāvāt iepakojumos līdz 15 kg.”

Grozījuma iemesls.

Grozījumam par iemeslu ir Dānijas galda kartupeļu tirgus attīstība kopš reģistrācijas pieteikuma iesniegšanas – tagad tirgū šie kartupeļi pieejami arī fasēti svarā, kas mazāks par kilogramu.

II.

Svītrots specifikācijas punkta “H. Iespējamie marķēšanas īpašie noteikumi” pirmajā daļā esošais b) apakšpunkts “Dārzeņu audzētāju apvienības Lammefjordens Grøntsagslaug logotips.”

Tātad pirmā daļa lasāma šādi:

“Gan uz fasējuma, gan vaļējā iepakojuma jābūt šādām norādēm:

a) produkta nosaukums: Lammefjordskartofler. iepakošanas centra nosaukums un adrese;

b) galda kartupeļi;

c) izmērs saskaņā ar produkta specifikāciju;

d) šķirne.”

Tādā pašā veidā grozīta attiecīgā vieta vienotajā dokumentā.

Grozījuma iemesls.

Dārzeņu audzētāju apvienība Lammefjordens Grøntsagslaug uzskatīja, ka logotipu jālieto pēc izvēles, bet tā lietošanai nav jābūt obligātai. Jāpiebilst, ka uzņēmumiem, kas iepako ar AĢIN Lammefjordskartofler apzīmēto produktu, nav obligāti jābūt apvienības Lammefjordens Grøntsagslaug – reģistrēšanas pieteikuma iesniedzēja grupas – biedriem. Nebūtu lietderīgi noteikt, ka ražotāju organizācijas logotips obligāti jāizmanto tiem, kas nav tās biedri.

VIENOTS DOKUMENTS

LAMMEFJORDSKARTOFLER

ES Nr.: DK-PGI-0205-01365 – 23.9.2015.

( ) ACVN ( X ) AĢIN

1. Nosaukums

Lammefjordskartofler

2. Dalībvalsts vai trešā valsts

Dānija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Lammefjordskartofler jeb Lammefjorda kartupeļi izceļas ar plānu mizu, kura ir daudz gludāka un spīdīgāka nekā citur audzētiem kartupeļiem. Plānās mizas dēļ šos kartupeļus, atšķirībā no citiem galda kartupeļiem, var ēst ar visu mizu. Turklāt šī plānā miza nodrošina to, ka bumbuļu mīkstums uzglabāšanas laikā nezaudē gaišo krāsu, kamēr citu tipu augsnēs audzētu galda kartupeļu virsa laika gaitā tumšojas, un to mīkstums kļūst dzeltenāks. Šādas mizas īpašības veidojas Lammefjorda specifiskās augsnes ietekmē, jo miza augšanas un ražas novākšanas laikā netiek bojāta.

Ar nosaukumu Lammefjordskartofler apzīmē tikai nobriedušus kartupeļus, šis nosaukums neattiecas uz tā dēvētajiem “jaunajiem kartupeļiem”. Kartupeļi nobriest zemē, tāpēc to ražas novākšana sākas tikai ap 1. septembri.

Lammefjorda kartupeļus pārdod nomazgātus.

Šie kartupeļi visu sezonu pēc vārīšanas saglabā stingru konsistenci.

Produktam Lammefjordskartofler ir jāatbilst 1. šķiras galda kartupeļu kvalitātes standartiem, kas noteikti Dānijas 2011. gada 16. maija Rīkojuma Nr. 450 par kartupeļu audzēšanu u. c. 13. pielikumā, vai prasībām, kas attiecībā uz galda kartupeļiem noteiktas ANO EEK standartā FFW-52.

Tomēr tikai 5 % no Lammefjorda kartupeļu virsas drīkst būt klāti ar kartupeļu parasto kraupi, irdeno kraupi vai melno kraupi. Vienā Lammefjorda kartupeļu partijā šādi bojājumi drīkst būt ne vairāk kā 8 % (no masas) bumbuļu.

Lai patērētājiem nodrošinātu vienāda lieluma kartupeļus, lielākā un mazākā bumbuļa apkārtmērs vienā iepakojumā drīkst atšķirties ne vairāk kā par 15 mm.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

—

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Audzēšana

Ar AĢIN Lammefjordskartofler apzīmēto kartupeļu audzēšanā jāievēro Global GAP standarts (The Global Partnership for Good Agricultural Practises). Šo kartupeļu audzēšanā nedrīkst izmantot dūņas.

Lammefjorda kartupeļu ražas novākšana sākas tikai aptuveni 1. septembrī, un tādējādi tiek nodrošināts tas, ka kartupeļi ir pietiekami nobrieduši un tādējādi labi uzglabājami. Ja vien iespējams, ražas novākšana jāpabeidz līdz oktobra vidum, jo gaisa temperatūra pazeminās.

Uzglabāšana

Lammefjorda kartupeļus uzglabā nelielās koka kastēs, nevis sabērumos vai pārsegtās bedrēs. Lammefjordskartofler uzglabā temperatūrā, kas nepārsniedz 5 °C, un pirms iepakošanas tos silda. lai tādējādi līdz minimumam samazinātu kartupeļu bojājumu risku.

Šķirošana

Lammefjorda kartupeļu šķirošanā, kurā pārbauda, vai ir izpildītas īpašās prasības attiecībā uz kartupeļu parasto kraupi, irdeno kraupi vai melno kraupi, ir vajadzīga īpaša zinātība un uzmanība, tāpēc šķirošana notiek reģistrētos iepakošanas centros Lammefjorda apkārtnē.

Uzņēmumi, kas iepako Lammefjorda kartupeļus, ievēro G.A.P. standartus.

Galapatērētājam produktu Lammefjordskartofler var piedāvāt iepakojumos līdz 15 kg svarā.

3.6. Ar reģistrēto nosaukumu apzīmētā produkta marķēšanas īpašie noteikumi

Gan uz fasējuma, gan vaļējā iepakojuma jābūt šādām norādēm:

a) produkta nosaukums: Lammefjordskartofler. iepakošanas centra nosaukums un adrese;

b) galda kartupeļi;

c) izmērs saskaņā ar produkta specifikāciju;

d) šķirne.

4. Precīza ģeogrāfiskā apgabala definīcija

Lammefjorda reģionā ietilpst četri iedambēti fjordu apgabali, kas atrodas Osheredā (Odsherred) Zēlandes salā:

— Lammefjorda iedambētā daļa, kuru fiziski norobežo Ringa kanāls (Ringkanal) un Odebo dambis (Audebodæmning),

— Svinninge Vejle apgabals, kuru dienvidos, rietumos un ziemeļos norobežo Ringa kanāls un austrumos Svinninge-Hørve dzelzceļa līnija,

— Sīdinges (Sidinge) fjords, kuru norobežo Sīdinges dambis un ūdens novadkanāls,

— Klintsø apgabals, kuru norobežo nosusināšanas kanāli.

5. Saikne ar ģeogrāfisko apgabalu

5.1. Ģeogrāfiskā apgabala specifika

Lammefjorda augsne, kurā audzē kartupeļus, ir nosusināta jūras gultne (fjorda gultne) ar sanesām. Lammefjorda reģionā vispirms tika nosusināts Sīdinges fjords (nosusināšana uzsākta 1841. gadā). Pēc tam tika nosusināts Svinninge Velje apgabals, un 1873. gadā uzsākta lielākās platības, proti, Lammefjorda, nosusināšana. Visbeidzot tika nosusināts Klintsø apgabals.

Augsnes dziļākie horizonti sastāv no māla un merģeļa vai māla un smilts, kas sajaukusies ar sanešiem. Uz šā horizonta atrodas vairākus metrus biezs sanešu horizonts, kuru veido augu un dzīvnieku izcelsmes vielas. Lielā daļā apgabala gandrīz nav akmeņu, un ēdamgliemeņu un austeru čaulas nodrošina dabiski augstu kaļķa saturu augsnē.

Lammefjorda klimats ir piemērots kartupeļu audzēšanai: tajā ir maigas ziemas un vēsas vasaras, un visu gadu vienmērīgs nokrišņu daudzums. Lai gan Osheredā nokrišņu ir salīdzinoši nedaudz, tomēr nosusināšanas kanāli Lammefjorda apgabalā sagādā labas apūdeņošanas iespējas. Tie ļauj kartupeļu audzētājiem šajā apgabalā daļēji pašiem regulēt kartupeļiem pievadīto ūdens daudzumu. Tā kā ar lietu vien parasti nepietiek, audzētāji šādi var paši optimizēt augšanas apstākļus – pretēji citām valsts daļām, kurās lielais lietus daudzums parasti negatīvi ietekmē kartupeļu ražu.

5.2. Produkta specifika

Lammefjorda reģionā audzētie kartupeļi ievērojami atšķiras no citos reģionos audzētiem kartupeļiem, proti, tie arī uzglabāšanas laikā nezaudē raksturīgo gaišo virsas krāsu. Krāsa saglabājas, jo smilšu graudi apgabala smilts augsnēs ir noslīpēti un tie ir gludāki un apaļāki nekā parastajās smilts augsnēs, tāpēc novāktie kartupeļi ir bez ieplīsumiem. Šā iemesla dēļ Lammefjorda reģiona kartupeļus var glabāt vēsās telpās un lietot visu gadu, neraizējoties par to, ka virsa varētu mainīt krāsu. Kartupeļi, kuru virsā būtu ieplīsumi, uzglabāšanas laikā kļūtu tumšāki.

Atšķirībā no citur audzētiem galda kartupeļiem Lammefjordskartofler ir piemēroti ēšanai ar visu mizu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Lammefjorda kartupeļu īpašo kvalitāti nosaka audzēšanas apstākļi kādreizējā fjorda gultnē. Saudzīgā apstrāde, kas ir iespējama, pateicoties īpašajiem augsnes apstākļiem, palīdz saglabāt kartupeļu gludo virsmu. Smilts augsnes ar noslīpētiem smilšu graudiem ir iemesls, kādēļ ražas novākšanas laikā kartupeļu virsa nesaplaisā un glabāšanā nonāk kartupeļi ar gludu virsmu. Kartupeļi ar gludu virsmu ir mazāk uzņēmīgi pret kraupi nekā kartupeļi, kas auguši augsnēs ar lielāku akmeņu un smilšu daļiņu īpatsvaru, jo to dēļ augšanas un ražas novākšanas laikā kartupeļi var ieplaisāt. Tāpēc Lammefjorda kartupeļi ir ļoti labi uzglabājami.

Nosaukums Lammefjordskartofler Dānijā ir labi pazīstams. Daudzos pārtikas veikalos šos kartupeļus pārdod iepakojumos ar uzrakstu Lammefjordskartofler, un arī uz kravas automobiļiem, kuri kartupeļus diendienā no audzēšanas apgabala nogādā Kopenhāgenas apkārtnes un Jitlandes pārtikas preču bāzēs, ir redzams liels logo ar uzrakstu Lammefjordskartofler, un tas vairo Lammefjorda audzēšanas apgabala popularitāti.

Lammefjorda kartupeļi ir viens no iemesliem, kādēļ Lammefjords plašā Dānijas sabiedrībā saistās tieši ar augstas kvalitātes dārzeņiem, jo īpaši kartupeļiem. Lielajā Dānijas enciklopēdijā (Den store danske Encyklopædi) Lammefjords ir aprakstīts šādi: “Nosusinātā fjorda gultnē tiek izaudzētas bagātīgas graudu, sēklu un dārzeņu ražas. Lammefjords ir pazīstams ar saviem burkāniem un kartupeļiem; līdz 1980. gadam tas bija slavens arī ar saviem puķu sīpoliem un sparģeļiem.”

Bieži vien tieši Lammefjords tiek pieminēts tad, kad Dānijas un ārvalstu plašsaziņas līdzekļos tiek vēstīts par dāņu restorānu panākumiem, ko tie pēdējos gados guvuši ar ēdieniem no ziemeļvalstīs audzētām izejvielām.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.foedevarestyrelsen.dk/SiteCollectionDocuments/Kemi%20og%20foedevarekvalitet/Varestandarder-handelsnormer-kvalitet/Varespecifikation%20for%20Lammefjordskartofler%20-%20ændring.pdf

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.